31999R1471
L 170/18
JURNALUL OFÍCIAL AL UNIUNII EUROPENE
REGULAMENTUL (CE) NR. 1471/1999 AL COMISIEI
din 5 iulie 1999
de modificare a Regulamentului (CE) nr. 347/96 de instituire a unui sistem de raportare rapidă cu privire la punerea în liberă circulație a somonului în cadrul Comunității Europene
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3759/92 al Consiliului din 17 decembrie 1992 privind organizarea comună a pieței în sectorul produselor pescărești și de acvacultură (1), astfel cum a fost modificat ultima dată prin Regulamentul (CE) nr. 3318/94 (2), în special articolul 30,
(1)
întrucât, prin Regulamentul (CE) nr. 347/96 (3), Comisia a instituit un sistem de raportare rapidă a condițiilor pentru importul somonului, având în vedere perturbarea pieței și impunerea unui preț minim temporar;
(2)
întrucât, în urma încheierii anchetelor antidumping și antisubvenție, Regulamentul (CE) nr. 772/1999 al Consiliului (4), astfel cum a fost modificat ultima dată prin Regulamentul (CE) nr. 1003/1999 (5), impune drepturi antidumping și taxe compensatorii definitive și un preț minim efectiv în funcție de modul de prezentare al somonului la importurile de somon de crescătorie provenind din Norvegia; întrucât aceste drepturi nu se aplică somonului sălbatic din domeniul de aplicare al acelorași coduri NC;
(3)
întrucât drepturile nu se aplică importurilor de somon de crescătorie exportat de societățile enumerate în anexa la Regulamentul (CE) nr. 772/1999, care sunt scutite de aceste drepturi având în vedere că au oferit angajamente în materie de prețuri, acceptate de către Comisie prin Decizia 97/634/CE (6), astfel cum a fost modificată ultima dată prin Regulamentul (CE) nr. 929/1999 (7);
(4)
întrucât, pentru a spori utilitatea informațiilor comunicate prin sistemul de raportare rapidă și pentru a permite monitorizarea angajamentelor și a drepturilor antidumping și antisubvenție, este necesar ca informațiile privind importurile de somon să fie defalcate în continuare atât în funcție de tipul și modul de prezentare, cât și în funcție de societatea exportatoare, în cazul Norvegiei prin modificarea Regulamentului (CE) nr. 347/96;
(5)
întrucât lista întreprinderilor a fost modificată în mod repetat ca urmare a încălcărilor, retragerilor sau acceptării de noi întreprinderi; întrucât se așteaptă ca modificări similare să aibă loc în viitor;
(6)
întrucât în prezent există tehnologia de transmitere prin poștă electronică a datelor generate electronic și, prin urmare, este necesar să se introducă definitiv această formă de transmitere, iar formatul mesajului să fie precizat; întrucât este necesar să se modifice Regulamentul (CE) nr. 347/96 în acest scop;
(7)
întrucât măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Regulamentul (CE) nr. 347/96 se modifică după cum urmează:
1.
La articolul 1 alineatul (1) se inserează o a treia teză, după cum urmează:
„Pentru lista societăților norvegiene care beneficiază de angajamente, astfel cum sunt prevăzute de Regulamentul (CE) nr. 772/1999 (8) al Consiliului, informațiile suplimentare privind bunurile puse în liberă circulație sunt notificate sub forma codului TARIC și a codului adițional TARIC, astfel cum sunt prevăzute în anexă, indicând importurile prin prezentarea pentru fiecare societate care a oferit un angajament.
2.
La articolul 1 alineatul (2), a doua teză se înlocuiește după cum urmează:
„Notificarea este transmisă Comisiei prin poștă electronică în formatul indicat în anexa II.”
3.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iulie 1999.